《寄侍其云叟》
宋代·李彭

建业有高士，幽栖閟岩扃。时从出岫云，缥缈来青冥。

昨者修水头，伴我骑长鲸。貌古心更古，肤清神愈清。

朝谈织乌坠，夜坐玉绳横。辩舌不挂壁，泊然忘讥评。

峄琴孤风啸，鏖棋飞电鸣。慈明投祖去，霜风助扬舲。

自我不见子，三占少微星。殷勤行沙雁，素书每丁宁。

悠悠望尘友，变态鸿毛轻。盟血未曾乾，飞语聊相倾。

少闻高士风，汗下颜甚赪。吾言盖有激，因之见交情。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。